Решение на Съда (трети състав) от 17 октомври 2024 г. (преюдициално запитване от Sąd Rejonowy dla Warszawy-Woli w Warszawie — Полша) — QI/Santander Bank Polska S.A.
(Дело C-76/221, Santander Bank Polska)
(Преюдициално запитване — Защита на потребителите — Директива 2014/17/ЕС — Договори за кредити за жилищни недвижими имоти за потребители — Член 25, параграф 1 — Предсрочно погасяване — Право на потребителя на намаляване на общите разходи по кредита — Член 4, точка 13 — Понятие „общи разходи по кредита за потребителя“ — Зависещи от срока на договора разходи — Комисиона за отпускане на кредита, платима при сключването на договора — Метод за изчисляване на намаляването)
Език на производството: полски
Запитваща юрисдикция
Sąd Rejonowy dla Warszawy-Woli w Warszawie
Страни в главното производство
Ищец: QI
Ответник: Santander Bank Polska S.A.
Диспозитив
Член 25, параграф 1 от Директива 2014/17/ЕС на Европейския парламент и на Съвета от 4 февруари 2014 година относно договорите за кредити за жилищни недвижими имоти за потребители и за изменение на директиви 2008/48/ЕО и 2013/36/ЕС и Регламент (ЕС) № 1093/2010
трябва да се тълкува в смисъл, че
при липса на предоставена от кредитора информация, позволяваща на националната юрисдикция да провери дали комисиона, събрана при сключването на договор за ипотечен кредит, спада към категорията разходи, които не зависят от срока на договора, националната юрисдикция трябва да приеме, че такава комисиона е обхваната от посоченото в тази разпоредба право на намаляване на общите разходи по кредита.
Член 25, параграф 1 от Директива 2014/17
трябва да се тълкува в смисъл, че
от тази разпоредба не произтича никакъв конкретен метод за изчисляване, позволяващ да се определи размерът на намаляването на общите разходи по кредита, посочено в същата разпоредба.
____________
1 ОВ C 173, 15.5.2023 г.